Batalla do mar do Coral

A **batalla do mar do Coral**, librada entre o 4 e o 8 de maio de 1942, foi unha gran batalla naval no teatro do Pacífico durante a segunda guerra mundial que enfrontou á Armada Imperial Xaponesa e a forzas navais e aéreas aliadas dos Estados Unidos e Australia. A batalla foi a primeira acción na cal os portaavións enfrontáronse entre si, ademais da primeira na que os barcos dous dous bandos non se viron ou dispararon direcamente entre si.

Nun intento de reforzar o seu posicionamento defensivo para o imperio no Pacífico Sur, as forzas imperiais xaponesas decidiron invadir e ocupar Port Moresby en Nova Guinea e Tulagi no sueste das illas Salomón. O plan para cumprir isto, chamado operación MO, involucraba a varias grandes unidades da Frota Combinada Xaponesa, incluídas dúas frotas de portaavións e un portaavións lixeiro para proporcionar cobertura aérea ás frotas de invasións, todas baixo o mando de Shigeyoshi Inoue. Os estadounidense souberon dos plans xaponeses e enviaron dúas forzas de portaavións e unha forza conxunta estadounidense-australiana de cruceiros, baixo o mando do almirante estadounidense Frank J. Fletcher.

Entre os días 3 e 4 de maio os xaponeses invadiron e ocuparon exitosamente Tulagi, aínda que varios dos seus barcos de apoio foron sorprendidos e afundidos ou danados por avións do *Yorktown*. Consciente da presenza dos portaavións estadounidenses na zona, a frota de portaavións xaponeses entrou no mar do Coral coa intención de atopar e destruír ás forzas aliadas.

Comezando o 7 de maio, as forzas de portaavións dos dous bandos intercambiáronse ataques aéreos durante dous días. O primeiro día, os estadounidense afundiron o portaavións lixeiro *Shōhō*, mentres que os xaponeses fixeron o mesmo cun destrutor estadounidense e danaron seriamente un barco de reabastecemento de combustible. O día seguinte o portaavións xaponés *Shōkaku* foi seriamente danado, e o estadounidense *Lexington* sufriu danos críticos, mentres que o *Yorktown* tamén foi danado. Con ámbolos dous bandos sufrindo fortes perdas de avións, e con portaavións danados e afundidos, as dúas frotas retiráronse da zona da batalla. Debido á perda de cobertura aérea, Inoue retirou á frota de invasión de Port Moresby, coa intención de intentalo de novo posteriormente.

Aínda que foi unha vitoria táctica dos xaponeses en termos de barcos afundidos, a batalle demostrou ser unha vitoria estratéxica para os Aliados por moitas razóns. A expansión xaponesa, aparentemente imparable ata entón, parouse por vez primeira. Máis importante, os portaavións xaponeses *Shōkaku* e *Zuikaku*, un danado e o outro sen dotación de avións, non puideron participal na batalla de Midway, que tivo lugar o mes seguinte, garantindo unha paridade de avións entre os dous adversarios e contribuíndo significatvamente á vitoria estadounidense nesa batalla. As severas perdas en portaavións en Midway impediron aos xaponeses intentar novamente a invasión de Port Moresby dende o océano. Dous meses despois os Aliados colleron vantaxe da vulnerabilidade estratéxica do Xapón no Pacífico Sur, e iniciaron a campaña de Guadalcanal que, xunto coa campaña de Nova Guinea, finalmente rompeu as defensas xaponesas na zona e foi un significativo factor que axudou á derrota final do Xapón na segunda guerra mundial.